Indtil for nylig var det ulovligt at parkere på det lille areal i Aalborg Vestby. På ét år havde 573 bilister forinden fået en kedelig hilsen fra Parkeringskontrol Nord i forruden som følge af en parkering på den lille plet, hvor der er plads til to biler. Det viser en aktindsigt, TV2 Nord har fået. Kort tid efter at TV2 Nord lavede optagelser på stedet, hvor vi også mødte en kommunal parkeringskontrollør, blev der ændret på skiltningen. Nu er det derfor tilladt at parkere på de to pladser, der har kostet borgere flere hundredetusinde kroner alene i 2022. Men det har ifølge Mette Skamris Holm, der er stadsingeniør i Aalborg Kommune, intet at gøre med, at området nu har været en tur i medierne. - Vi har bestilt den her ændring tilbage i november, og inden vi opnår en ny afmærkningsplan med samtykke fra politiet, og inden vi får skilte bestilt hjem, så går der noget tid. Vi skulle også lige over noget sne og frost, inden vores entreprenører kunne komme ud og udbedre det, siger hun. Aalborg Kommune fik de relevante tilladelser til opsætning af de nye skilte 12. november 2022. "Helt ude af proportioner" Per Bak Sørensen fra Aalborg mener, at 573 parkeringsafgifter på det lille areal er helt ude af proportioner. Det fortalte han torsdag til TV2 Nord. I god tro har han ofte parkeret på pladsen. Lige indtil en dag i sommer, hvor han til sin store overraskelse opdagede en parkeringsafgift i forruden, da han kom tilbage til sin bil efter en tur i Fitness World. - Jeg blev frustreret. Hvad er der egentlig galt? Hvorfor må man ikke? spørger han retorisk. Der er ikke nogen tvivl. Det var forbudt at parkere på det lille område, men det fremgik ikke tydeligt nok, mener Per Bak Sørensen. Man kan være tilbøjelig til at tro, at de 572 andre bilister muligvis giver ham ret i sin påstand. Det gør i hvert fald Lasse Sønderborg, som tilfældigvis kommer forbi, da TV2 Nord er ved at lave et interview foran arealet. - Jeg kommer forbi her en gang dagligt, og hver gang ser jeg to biler med en parkeringsafgift på hver rude. Ofte har jeg også set, at der har været flere parkeringsafgifter på samme bil, fortæller Lasse Sønderborg. Ikke nogen alarmklokker Selvom der i løbet af 2022 er blevet uddelt hele 573 parkeringsafgifter på det lille areal med plads til to biler, vurderede Aalborg Kommune, at afmærkningen var i orden. - Der er jo mange steder, hvor folk parkerer, selvom skiltningen er som den skal være. Nogle gange gør folk det forsætligt, andre gange misforstår folk skiltningen, siger Mette Skamris Holm og fortsætter: - Her har der ikke været nogen skiltning, der indikerer, at man måtte parkere på det her område. Men 573 parkeringsafgifter får ikke nogen alarmklokker til at ringe? - Ikke nødvendigvis. Det ligger i den høje ende, men der bliver jo uddelt mange p-afgifter af den ene eller anden årsag, så derfor har vi også haft nogen til at kigge på, om man kunne gøre noget anderledes på det her sted, siger Mette Skamris Holm, Stadsingeniør i Aalborg Kommune.

Opsummering:
Det var ulovligt at parkere på arealet, men svært at gennemskue, og skiltningen var mangelfuld, mente flere borgere. Nu er der svar på tiltale.